laion/Wikipedia-Exotic huggingface dataset:
צביה מרגליות

צביה מרגליות (נולדה ב-1 במאי 1983) היא משוררת, מחזאית, שחקנית ואמנית ספוקן וורד. כלת פרס תרבות יהודית ע"ש אורי אורבך לשנת ה'תשפ"ג. נולדה בשנת תשמ"ג בפתח תקווה לאיש העסקים עמיחי גרנביץ ולדבורה קרניאל, מורה לפיזיקה. בתיכון למדה באולפנית בני עקיבא תל אביב, ולאחר מכן שירתה במסגרת שירות לאומי במשך שנה בעיר נתיבות. אחרי שנת לימוד במדרשה ליהדות 'אורות עציון' שבגבעת וושינגטון, למדה באוניברסיטת בר-אילן לתואר ראשון במדעי המדינה וספרות, וסיימה בהצטיינות יתרה. במקביל למדה תסריטאות בבית ספר מעלה בירושלים. עם סיום התואר עברה לגור בירושלים והחלה לעבוד ביד בן צבי כמדריכת טיולים. במקביל, למדה משחק במכינה של ניסן נתיב. לאחר מכן, פנתה ללימודי משחק בתוכנית מלאה בסמינר הקיבוצים בתל אביב. אחרי שנה פרשה, בגלל הקושי לשלב את הלימודים עם אורח חייה הדתי. לאחר פרישתה עברה קורס מורי דרך, הוסמכה, והחלה להתמחות בתיאטרון שטח, ובסיורים במסגרת עבודתה כתבה מחזות היסטוריים לאתרי תיירות שונים. סמוך לנישואיה החלה מרגליות לעסוק בספוקן וורד - היינו כתיבת קטעי שירה מדוברת, וביצועם על במות שונות. ב-2012 זכתה מרגליות באליפות הארץ בשירה מדוברת של "פואטרי סלאם ישראל". עם עליית קרנו של הספוקן וורד בישראל, זכתה מרגליות להכרה ציבורית כאחת האמניות הבולטות בתחום, על הבמה ובסרטוני היוטיוב, והשתתפה עם מופעי יחיד בפסטיבלים שונים. ב-2015 זכתה בפרס שרת התרבות למשוררים בתחילת דרכם. ב-2016 החלה להשתתף בתוכניתו של גיא זוהר "היום שהיה" בערוץ 10 - שם הגישה קטעי סאטירה על ענייני דיומא במסגרת הפינה "המועדון". במקביל היא מסתובבת ברחבי הארץ עם מופע יחיד של שירה מדוברת – "מילים נטו". ב-2017 החלה ללמד כתיבה לבמה בבית אורי צבי גרינברג ובמכללת אמונה. בשנת 2023 זכתה בפרס תרבות יהודית ע"ש אורי אורבך בתחום התיאטרון. מרגליות חיה ויוצרת בירושלים, נשואה לרועי מרגליות, מאייר, בוגר בית הספר בצלאל ובעל סטודיו עצמאי בירושלים, ואם לחמישה ילדים. מלגת הצטיינות של אוניברסיטת בר-אילן - 2004 מלגת הצטיינות לסטודנטים של קרן וולף - 2005 אלופת הארץ בתחרויות ה"פואטרי סלאם" - 2012 פרס שרת התרבות למשוררים בתחילת דרכם - 2015 פרס תרבות יהודית ע"ש אורי אורבך בתחום התיאטרון - 2022 מדיה וקבצים בנושא צביה מרגליות בוויקישיתוף צביה מרגליות, ברשת החברתית פייסבוק צביה מרגליות, סרטונים בערוץ היוטיוב צביה מרגליות מתראיינת אצל ירון לונדון בתוכנית לונדון וקירשנבוים, יוטיוב. עניין אישי והפעם עם צביה מרגליות, ראיון בעיתון בשבע. אורי זר אביב, צביה מרגליות, הזוכה הדתייה בתחרות ספוקן-וורד בתל אביב, באתר הארץ, 2 בדצמבר 2012 מאיה נחום שחל, צביה מרגליות: כוכבת ספוקן וורד דתייה, באתר כלכליסט, 17 במאי 2017 קול של ה' אחר: הספוקן וורד הדתי של צביה מרגליות, טיים אאוט. יניב רבי‏, אומנית הספוקן וורד הדתייה והתרנגול שנטבח במטבח, באתר וואלה, 31 באוקטובר 2013 חדר החדשות - ריאיון עם צביה מרגליות, יוטיוב. מסה על צורה ותוכן דף הפייסבוק של פואטרי סלאם ישראל. קטע שירה על ההתנתקות מגוש קטיף יוטיוב מתוך "היום שהיה" חדשות ערוץ 10. קמפיין "טרמפ לחץ" לעידוד ההתיישבות במגדלים פייסבוק האתר של צביה מרגליות לסיורי תיאטרון בירושלים הזכייה של צביה מרגליות בפרס הממשלתי ע"ש אורי אורבך לתרבות יהודית בתחום התיאטרון לשנת 2023 ערוץ 7
דיוויזיית הוואפן גרנדיר אס אס ה-25

דיוויזיית ואפן גרנדיר אס אס ה-25 "הוניאדי" (ההונגרית ה-1) (בגרמנית: 25. Waffen-Grenadier-Division der SS "Hunyadi") הייתה דיוויזיה של הוואפן אס אס אשר לחמה במלחמת העולם השנייה. הורכבה מחיילים לשעבר בצבא הונגריה. הדיוויזיה הוקמה ב-2 בנובמבר 1944, היא הורכבה מחיילים לשעבר בצבא הונגריה. הדיוויזיה ההונגרית ה-13 הועברה אליה כמעט בשלמותה. בשל כך, הדיוויזיה קיבלה את הכינוי "הוניאדי", על שם המצביא ההונגרי מהמאה ה-15 יאנוש הוניאדי. הדיוויזיה הועברה לשלזיה, ועברה שם אימונים. במהלך ההעברה, תקפו מטוסים מחיל האוויר האמריקני את אחת הרכבות שהעבירו את החיילים, הרגו 800 מהם ופצעו 650. כאשר הצבא האדום נכנס לשלזיה, הדיוויזיה הייתה עדיין בשלבי אימון, ולפיכך נסוגה לאוסטריה. צוות קרב (קמפגרופה) מהדיוויזיה אשר כלל שני גדודים, הושאר בשלזיה, ולחם בסובייטים במשך שבוע לפני שהושמד. שאר הדיוויזיה המשיכה לסגת מאוסטריה לבוואריה, והתקבצה מחדש סביב נירנברג. לאחר מכן היא הועברה שוב לאוסטריה, ונכנסה לקרב כנגד הארמייה השלישית של ארצות הברית. היא נכנעה ב-8 במאי ליד אגם אטרזה. מרבית החיילים ההונגרים הוסגרו למולדתם הונגריה. אוברפיהרר תומאס מילר (נובמבר 1944) גרופנפיהרר יוז'ף גראשי (נובמבר 1944 - מאי 1945) מדיה וקבצים בנושא דיוויזיית הוואפן גרנדיר אס אס ה-25 בוויקישיתוף דיוויזיית ואפן גרנדיר אס אס ה-25 באתר lexikon-der-wehrmacht (בגרמנית) דיוויזיית ואפן גרנדיר אס אס ה-25 באתר Axis History (באנגלית) על שמו של הגיבור הלאומי ההונגרי יאנוש הוניאדי דיוויזיית ואפן גרנדיר אס אס ה-25 באתר Axis History (באנגלית) דיוויזיית ואפן גרנדיר אס אס ה-25 באתר lexikon-der-wehrmacht (בגרמנית)
דיוויזיית הגרנדיר אס אס ה-32

דיוויזיית גרנדיר אס אס ה-32 "30 בינואר" (בגרמנית: 32. SS-Freiwilligen-Grenadier-Division „30. Januar“) הייתה דיוויזיה של הוואפן אס אס אשר לחמה במלחמת העולם השנייה. הדיוויזיה הוקמה ב-30 בינואר 1945, על בסיס חיילים מיחידות אחרות, וצוערים צעירים של האס אס. היא כונתה "30 בינואר" על שם התאריך שבו הוקמה, שהוא גם התאריך שבו הושבע היטלר לראשונה כקנצלר גרמניה. הדיוויזיה נכללה במסגרת קורפוס אס אס הררי החמישי, אשר היה חלק מהארמייה התשיעית. באפריל השתתפה הדיוויזיה עם הקורפוס בקרב רמת זלו, ולאחר הקרב על ברלין והתאבדותו של היטלר, החליט מפקד הארמייה התשיעית תאודור בוסה לנסות ולחבור אל הארמייה ה-12 של ולטר ונק. הארמייה נסוגה מערבה בתוך יערות שפרוולד, והסתבכה בקרב האלבה כנגד הצבא האדום. רוב הקורפוס ההררי החמישי הושמד בקרב זה, אולם חלקים מדיוויזיית אס אס ה-32 הצליחו להימלט מהכיתור ולהיכנע בטנגרמינדה לצבא ארצות הברית ב-3 במאי. שטנדרטפיהרר יוהנס-רודולף מוהלנקמפ (30 בינואר 1945 - 5 בפברואר 1945) שטנדרטפיהרר יואכים ריכטר (5 בפברואר 1945 - 17 בפברואר 1945) אוברפיהרר אדולף אקס (17 בפברואר 1945 - 15 במרץ 1945) שטנדרטפיהרר הנס קמפין (15 במרץ 1945 - 3 במאי 1945) מדיה וקבצים בנושא דיוויזיית הגרנדיר אס אס ה-32 בוויקישיתוף דיוויזיית גרנדיר אס אס ה-32 באתר lexikon-der-wehrmacht (בגרמנית) דיוויזיית גרנדיר אס אס ה-32 באתר Axis History (באנגלית) בתאריך זה, בשנת 1933 הושבע היטלר כקנצלר גרמניה. תאריך זה ידוע בגרמניה כ"מאצרגרייפונג", כלומר "תפיסת השלטון"
דיוויזיית הגרנדיר אס אס ה-31

דיוויזיית גרנדיר אס אס ה-31 (בגרמנית: 31. SS-Freiwilligen-Grenadier-Division) הייתה דיוויזיה של הוואפן אס אס אשר לחמה במלחמת העולם השנייה. הדיוויזיה הוקמה בהונגריה ב-4 באוקטובר 1944 סביב מטה דיוויזיית אס אס הררית ה-23 "קאמא". גויסו אליה בעיקר פולקסדויטשה מהונגריה, וכמפקדה הראשון מונה גוסטב לומברד. בנובמבר של אותה שנה היא נכללה במסגרת הקורפוס ההונגרי ה-4 אשר היה חלק מהארמייה ההונגרית ה-2, והשתתפה בקרבות כנגד הצבא האדום בהונגריה ובכלל זה במתקפת אגם בלטון. בדצמבר הועברה הדיוויזיה תחת הקורפוס ה-68 אשר היה חלק מארמיית הפאנצר השנייה, ובינואר 1945 הועברה לאוסטריה ושמה שונה ל"דיוויזיית אס אס ה-45". בתחילת מאי היא קיבלה פקודה לנוע אל צ'כוסלובקיה, ועם סיום המלחמה נפלה בשבי הסובייטי ליד הראדץ קראלובה. בריגדפיהרר גוסטב לומברד (4 באוקטובר 1944 - אפריל 1945) בריגדפיהרר וילהלם טראבנדט (אפריל - מאי 1945) מדיה וקבצים בנושא דיוויזיית הגרנדיר אס אס ה-31 בוויקישיתוף דיוויזיית גרנדיר אס אס ה-31 באתר lexikon-der-wehrmacht (בגרמנית) דיוויזיית גרנדיר אס אס ה-31 באתר Axis History (באנגלית)
צוללן אדום-גרון

צוללן אדום־גרון (שם מדעי: Gavia stellata) הוא מין של עוף ימי ממשפחת הצוללניים והוא גם הקטן שבמיני הצוללנים. הצוללן הקטן והמצוי ביותר. ניכר בנקל בלבוש הכלולות בדגם הצוואר האדום אפור בצירוף פסים לבנים ושחורים אנכיים. בלבוש החורף הגב מנוקד בלבן, והפנים נראים בהירים יותר מאשר בשאר צוללנים. מקורו זוויתי בחלקו התחתון, ולכן נראה כמורם בקצהו. קריאת התעופה מגעגעת יותר מקריאות שאר הצוללנים. מקנן באגמים קטנים בבתות צפון גלויות ובטונדרה. אורכו(מקצה המקור לקצה הזנב) נע בין 53-59 ס״מ. הצוללן מצוי בימים, נהרות ואגמים באזורים הארקטיים של אמריקה הצפונית, צפון אירופה וסיביר. בחורפים הצוללנים נודדים דרומה יותר לאורך החופים השונים. הצוללן ניזון כמעט לגמרי מדגים אותם הוא חוטף מתחת למים בצלילתו המהירה. האיומים העיקריים של הצוללן הוא משחפים ומשועלי שלג ושועלים אדומים החוטפים ביצים ואפרוחים. מדיה וקבצים בנושא צוללן אדום-גרון בוויקישיתוף צוללן אדום-גרון, באתר ITIS (באנגלית) צוללן אדום-גרון, באתר NCBI (באנגלית) צוללן אדום-גרון, באתר Animal Diversity Web (באנגלית) צוללן אדום-גרון, באתר האנציקלופדיה של החיים (באנגלית) צוללן אדום-גרון, באתר Internet Bird Collection (באנגלית) צוללן אדום-גרון, באתר GBIF (באנגלית) צוללן אדום-גרון באתר הרשימה האדומה של IUCN
חופזי

חופזי (שם מדעי: Pluvialis) הוא סוג של עוף ממשפחת החופמיים שבסדרת החופמאים. החופזי קרוב למיני הסוג חופמי אך קטן יותר, בעל ראשים שחורים ונוצות כנפיו זהובות מנומרות. החופזים מצויים בעיקר בחצי הכדור הצפוני. החופזים בעלי ראשים קטנים וכהים ומקוריהם קצרים יחסית, הבטן כהה ורגליהם קטנות ובינוניות ואין להם קרומי שחייה. הם מעופפים בלהקות וקוראים קריאות עזות. הם ניזונים בעיקר מחרקים שהם צדים באוויר או על הקרקע. הנקבות מקננות על הקרקע בקנים מוסווים. אם טורף מגלה אותם היא תשכנע אותו לרדוף אחריה ותרחיק אותו מהקן עד למרחק בטוח ואז תמריא ממנו. חופזי זהוב (Pluvialis apricaria) חופזי קטן (Pluvialis fulva) חופזי אמריקאי (Pluvialis dominica) חופזי מנומר (Pluvialis squatarola) מדיה וקבצים בנושא חופזי בוויקישיתוף חופזי, באתר ITIS (באנגלית) חופזי, באתר NCBI (באנגלית) חופזי, באתר Animal Diversity Web (באנגלית) חופזי, באתר האנציקלופדיה של החיים (באנגלית) חופזי, באתר GBIF (באנגלית)
פיגוע הירי בכפר סבא (2002)

פיגוע הירי בכפר סבא (2002) בוצע על ידי מחבל פלסטיני משכם ב-17 במרץ 2002, בשיאה של האינתיפאדה השנייה. בפיגוע נרצחה נערה ונפצעו 16 בני אדם. המחבל נורה למוות במקום. הפיגוע אירע ביום ראשון בצהריים, בסביבות השעה 12:45. המחבל עמאר עבד אלמג'יד שחרור, בן 27 משכם, שהיה לבוש במעיל שחור הגיע לפינת הרחובות טשרניחובסקי וששת הימים בכפר סבא, בסמוך לבית משפט השלום כפר סבא ולתחנת המשטרה, ופתח באש מאקדחו לעבר עוברי אורח. המחבל ירה בגבה של נועה אורבך, תלמידת כיתה י"ב שסיימה את יום הלימודים ב"תיכון תל אביב" הסמוך, והיא נהרגה מן הירי. שני חבריה לבית הספר שצעדו איתה נפצעו מן היריות. שוטרים שישבו באחת מן המסעדות שברחוב, אנשי משמר בתי המשפט ואזרח ששהה במקום ירו במחבל למוות. הפיגוע בוצע פחות משנה לאחר פיגוע נוסף שאירע בעיר, כ-100 מטרים ממקום הפיגוע, בו נהרג אזרח כתוצאה מפיצוץ של מחבל מתאבד. דף לזכר נועה אורבך, ב"לעד" – אתר לזכר האזרחים חללי פעולות האיבה קובי פינקלר, נעה אורבך נרצחה בפיגוע הירי בכפר סבא, 22 פצועים בפיגוע בירושלים, באתר ערוץ 7, 17 במרץ 2002 מזל מועלם וים יהושע, שוטרים שישבו במסעדה הרגו את המחבל בכפר סבא, באתר הארץ, 17 במרץ 2002 רענן בן-צור, הרוגה ו-14 פצועים בפיגוע ירי בכפר סבא, באתר ynet, 18 במרץ 2002 כתבי וואלה!‏, נועה אורבך הובאה למנוחות בכפר סבא, באתר וואלה, 18 במרץ 2002 אורון מאירי, בעיתון ידיעות אחרונות, 18 במרץ 2002
גוסטינג (פירושונים)

האם התכוונתם ל... גוסטינג (קשרים בין-אישיים) – ניתוק קשר בין-אישי על ידי "היעלמות" והפסקת כל צורות ההתקשרות ללא מתן הסבר. גוסטינג (גיימינג) – שיטה לרמות במשחקי מחשב מקוונים. גוסטינג (קולנוע) – תופעה שבה שחקן קולנוע מזוהה עם דמות שגילם בסרט קודם, והתפקיד מרחף מעליו כרוח רפאים בתפקידים מאוחרים. גוסטינג (צילום) – אפקט שבו מתקבלת דמות שקופה למחצה בתמונה פנורמית, בתהליך של תפירת תמונות.
חולה אהבה

חולה אהבה (באנגלית: Lovesick) היא סיטקום בריטי שנוצר על ידי טום אדג'. עונתה הראשונה של הסדרה שודרה בערוץ 4 באוקטובר 2014. עונתה השנייה של הסדרה עלתה בנטפליקס ב-17 בנובמבר 2016. הסדרה חודשה לעונה שלישית שעלתה בינואר 2018. דילן (ג'וני פלין), הדמות הראשית בסדרה. למרות שהוא מחפש אחר זוגיות יציבה ורומנטית, הוא כושל בחיפושיו. עובד כגנן. איוי (אנטוניה תומאס) - חברתו הטובה ביותר של דילן. עוקצנית וסרקסטית, בעבר הייתה שותפה של דילן ולוק בדירה. לוק (דניאל אינגס) - חברו הטוב של דילן וגם שותפו לדירה. מנהל מערכות יחסים אקראיות עם בנות רבות. אנגוס (ג'ושוע מקגייר) - חבר של הקבוצה. אביגיל (האנה בריטלנד) - נפגשה עם דילן בחתונה של אנגוס והלן, היא ודילן מנהלים מערכת יחסים לא מחייבת. מל (ריצ'רד תומסון) - ארוסה של איוי. מריה "ג'ונסי" ג'ונס (יסמין אכרם) העונה הראשונה שודרה בערוץ 4 הבריטי והפכה זמינה בנטפליקס בארצות הברית החל מאפריל 2015, וסומנה כתוכן נטפליקס מקורי. בעקבות הצלחת הסדרה אישרה נטפליקס עונה שנייה של 8 פרקים, ללא מעורבות של ערוץ 4. עונה זו הפכה זמינה בנטפליקס בנובמבר 2016. הסדרה מצולמת בגלאזגו. לאחר שעברה הסדרה מערוץ 4 לנטפליקס שונה שם הסדרה מ"Scrotal Recall" ל-"Lovesick". העונה השנייה של הסדרה קיבלה ציון של 100% באתר Rotten Tomatoes עם דירוג ממוצע של 9 מתוך 10, בהתבסס על 6 ביקורות. אתר האינטרנט הרשמי של חולה אהבה (באנגלית) "חולה אהבה", במסד הנתונים הקולנועיים IMDb (באנגלית) "חולה אהבה", באתר נטפליקס "חולה אהבה", באתר Rotten Tomatoes (באנגלית) "חולה אהבה", באתר Metacritic (באנגלית) "חולה אהבה", במסד הנתונים הקולנועיים KinoPoisk (ברוסית) חן חדד, "חולה אהבה": איך נראית הקומדיה הרומנטית אחרי כתוביות הסיום?, באתר הארץ, 16 בינואר 2018 "Johnny Flynn stars in new Channel 4 comedy Scrotal Recall". 7 באוגוסט 2014. {{cite web}}: (עזרה) "Netflix Announces Premiere Dates for Nine Series, Including Black Mirror, Chef's Table: France, Gilmore Girls: A Year in the Life and More". Netflix Media Center. Netflix - Media Center - Press Release. 27 ביולי 2016. נבדק ב-2 באוגוסט 2016. {{cite web}}: (עזרה) "*klaxon* #Lovesick will return for a third series only on @netflix @AntoniaLThomas @JohnnyFlynnHQ #DanIngs #JoshuaMcGuire". Twitter. נבדק ב-19 בפברואר 2017. {{cite web}}: (עזרה) דירוג הסדרה באתר Rotten Tomatoes
דמיטרו מיכאילנקו

דמיטרו סטניסלבוביץ' מיכאילנקו (באוקראינית: Дмитро Станіславович Михайленко)‏ (נולד ב-13 ביולי 1973 בקירובוגרד) הוא כדורגלן עבר אוקראיני ששיחק בעמדת הקשר ולזכותו 23 הופעות ושני שערים בנבחרת אוקראינה. כיום מאמן את קבוצת פאפוס מליגת העל הקפריסאית. מיכאילנקו גדל במחלקת הנוער של מועדון הכדורגל זירקה קירובוגרד. בשנת 1990, בגיל 17, עלה לסגל הקבוצה הבוגרת של המועדון (ששיחקה אז בליגה הסובייטית השנייה). לאחר עונה אחת עבר לקבוצת הצמרת האוקראינית דניפרו דנפרופטרובסק, ובשנת 1994 עבר לקבוצת הפאר דינמו קייב, במדיה שיחק שש שנים וזכה עמה בשש אליפויות רצופות ובארבעה גביעים. בינואר 2001 הגיע מיכאילנקו לישראל וחתם במדי האלופה הפועל תל אביב. עד תום עונת 2000/2001 ערך 14 הופעות וכבש שני שערים בליגת העל, כולל שער במשחק העונה מול מכבי חיפה, אך בתום העונה שוחרר מהמועדון לאחר שהקבוצה סיימה במקום השני. בקיץ 2001 חתם בקבוצת ביתר ירושלים במדיה ערך 23 הופעות וכבש שלושה שערים, ובתום עונת 2001/2002 חזר לאוקראינה וחתם שוב בדניפרו. בשנת 2006 עבר למטאלורג זפוריז'יה וכעבור שנה הגיע לקפריסין וחתם בקבוצת א.פ.ו.פ. קינירס פאיה מהליגה השנייה. בשנת 2009 פרש ממשחק פעיל. בשנת 1990 זומן מיכאילנקו לשחק בנבחרת הנוער של ברית המועצות. עם הנבחרת השתתף באליפות העולם לנוער בשנת 1991, בה זכתה נבחרת ברית המועצות במקום שלישי. עם התפרקות ברית המועצות וכינון אוקראינה העצמאית הצטרף מיכאילנקו אל נבחרת הנוער של אוקראינה, במדיה ערך שבע הופעות וכבש שני שערים. ב-27 באפריל 1993 ערך מיכאילנקו את הופעת הבכורה שלו במדי הנבחרת הבוגרת של אוקראינה, במשחק ידידות מול ישראל. בשנת 2000 פרש מהנבחרת לאחר שערך במדיה 23 הופעות וכבש שני שערים. את הופעתו האחרונה במדים הלאומיים ערך ב-7 באוקטובר 2000, במשחק מול ארמניה במסגרת מוקדמות מונדיאל 2002. בשנת 2009 הצטרף מיכאילנקו לצוות המאמנים של קבוצת דניפרו דנפרופטרובסק והיה לעוזר המאמן של הקבוצה. בעונת 2016/2017 מילא את מקומו של מאמן הראשי של הקבוצה. בקיץ 2017 החל מיכאילנקו לאמן את קבוצת דניפרו-1 מהליגה האוקראינית השנייה. באוגוסט 2020 התפטר מתפקידו בדניפרו. בסוף 2020 החל לאמן קבוצת פאפוס מהליגה הקפריסאית. מקום שלישי באליפות העולם לנוער: 1991 אליפות אוקראינה : 1994, 1995, 1996, 1996, 1997, 1999, 2000 הגביע האוקראיני: 1996, 1998, 1999, 2000 הגביע הקפריסאי: 2009 דמיטרו מיכאילנקו, באתר Transfermarkt דמיטרו מיכאילנקו, באתר Soccerway דמיטרו מיכאילנקו, באתר WorldFootball.net דמיטרו מיכאילנקו, באתר National Football Teams דמיטרו מיכאילנקו, באתר FootballDatabase.eu פרופיל המאמן, באתר Transfermarkt
פופולריות

פופולריות היא תכונה המגדירה את מידת האהדה, ההערצה, הפרסום או הקבלה, שציבור נרחב רוכש לאדם, מוסד, רעיון, מושג, סוגה אמנותית, מוצר וכדומה, ואת מידת השפעתם של אלו בקרב הציבור. תרבות פופולרית היא התרבות השולטת בחברה מסוימת. תוכן התרבות הפופולרית נקבע על ידי אינטראקציות, צרכים ורצונות יום-יומיים – ה'רגעים' התרבותיים שמרכיבים את חיי היומיום. היא עשויה לכלול פעילויות כמו סריגה, בישול, סיפור סיפורים, משחקי קלפים או משחקי כדור. בחברות מודרניות ופוסט-מודרניות תרבות פופולרית מושפעת משמעותית מתעשיות שמפיצות חומר תרבותי, למשל תעשיות הקולנוע, הטלוויזיה והפרסום, וכן תעשיית החדשות. מוזיקה פופולרית היא מוזיקה המשתייכת לאחד ממגוון סגנונות מוזיקליים הנגישים לקהל הרחב ולרוב מופצים בצורה מסחרית. בהקשר זה, להיט מתייחס לשיר או נעימה, הזוכה להצלחה רבה בקרב ציבור מסוים. רב-מכר הוא ספר פופולרי שנמכר בעותקים רבים. בדומה ל"שובר קופות" בקולנוע ו"אלבום זהב" במוזיקה. מדע פופולרי הוא דיווח על רעיונות מדעיים ותגליות מדעיות באופן המובן לקהל הרחב ולהדיוטים. המדע הפופולרי מופץ לציבור בטורים ומדורים בעיתונים הפונים לקהל הרחב, במגזינים פופולריים המיוחדים לענייני מדע (להבדיל מכתבי עת מדעיים), בספרי עיון, בפינות בתוכניות טלוויזיה ורדיו, בתוכניות מדע פופולרי וכמעט בכל מדיום הפונה אל ההמונים. Google Trends הוא שירות אינטרנטי הניתן על ידי חברת גוגל, אשר מאפשר מחקר של פופולריות של מונחים שונים בקרב משתמשי האינטרנט ברחבי העולם בתקופות שונות. מיינסטרים מדיה חברתית כריזמה התנהגות עדרית (אנ')
אלן אומיץ'

אלן אומיץ' (בסלובנית ובבוסנית: Alen Omić; נולד ב-6 במאי 1992) הוא כדורסלן סלובני-בוסני המשחק בעמדת הסנטר בצדביטה אולימפיה ובנבחרת סלובניה. אומיץ' החל את הקריירה בזלטורוג לאשקו ב-2009, שם שיחק שלוש שנים. ב-2012 נבחר לאולסטאר הליגה הסלובנית. באוגוסט 2012 חתם באולימפיה ליובליאנה. אומיץ' שיחק בליובליאנה שלוש שנים וזכה איתה פעם אחת בגביע הסלובני (2014) ופעמיים בסופר קאפ הסלובני (2013, 2014). במהלך התקופה בליובליאנה שיחק בליגת הקיץ של ה-NBA ב-2014 במדי ברוקלין נטס ונכשל להיבחר בדראפט. באוגוסט 2015 חתם בגראן קנריה. אומיץ' הצטיין בקבוצה ואף נבחר להיות בחמישייה הראשונה של היורוקאפ. ב-2015 שיחק בליגת הקיץ של ה-NBA במדי דנוור נאגטס. ביוני 2016 חתם אומיץ' לשנתיים באנאדולו אפס הטורקית, אך בינואר 2017 חזר לספרד והושאל לאוניקאחה מאלגה, איתה זכה באליפות היורוקאפ. ביולי 2017 חתם לשנה בהפועל ירושלים. ב-20 בינואר 2018 אומיץ' עזב את הפועל ירושלים וחתם בכוכב האדום בלגרד. בקיץ 2018 הצטרף לבודוצ'נוסט פודגוריצה. באמצע העונה עבר אומיץ' לאולימפיה מילאנו. ביוני 2019 חתם בחובנטוד בדאלונה. בספטמבר 2020 חתם בJL בורק הצרפתית. בנובמבר 2021 עבר לצדביטה אולימפיה. בנובמבר 2023 חתם במטרופוליטנס 92. אומיץ' משחק במדי נבחרת סלובניה. הוא השתתף עם נבחרתו במונדובאסקט 2014, שם הגיע עם נבחרתו עד לרבע הגמר. אומיץ' השתתף גם ביורובאסקט 2015, שם הגיע עם נבחרתו לשמינית הגמר. מדיה וקבצים בנושא אלן אומיץ' בוויקישיתוף פרופיל, באתר eurobasket פרופיל, באתר פיב"א פרופיל, באתר היורוליג פרופיל, באתר ליגת העל הספרדית בכדורסל (בספרדית) נפרד מהפועל י-ם: אומיץ' חתם בכוכב האדום, באתר ערוץ הספורט, 20 בינואר 2018
יוהאן השני, נסיך ליכטנשטיין

יוהאן השני, נסיך ליכטנשטיין (גרמנית: Johann II. von Liechtenstein,‏ 5 באוקטובר 1840 - 11 בפברואר 1929), היה נסיך ליכטנשטיין בשנים 1858–1929. יוהאן נולד ב-5 באוקטובר 1840 באייזגרוב, מוראביה, לאלויס השני, נסיך ליכטנשטיין ולפרנציסקה קינסקי, רוזנת וצ'יניץ וטטאו, בתם של פרנץ דה פאולה קינסקי, רוזן וצ'יניץ וטטאו ותרזה, רוזנת ורבנה ופרוידנטל. בשנת 1858 זמן קצר לאחר שיוהאן נהיה בן 18 מת אביו אלויס השני, נסיך ליכטנשטיין, ויוהאן עלה לשלטון במקומו. בשנת 1862 נתן יוהאן חוקה לנסיכות ליכטנשטיין, ובשנת 1866 לאחר פירוק הקונפדרציה הגרמנית בעקבות מלחמת אוסטריה–פרוסיה, ביטל יוהאן את צבא הנסיכות, מכיוון שטען שזו הוצאה מיותרת. יוהאן קירר במקצת את יחסי הנסיכות עם האימפריה האוסטרו-הונגרית, ומאידך הידק את היחסים עם שווייץ. לאחר מלחמת העולם הראשונה הוביל יוהאן לאיחוד מכסים עם שווייץ ובשנת 1924 התקבל הפרנק שווייצרי כמטבע החוקי בנסיכות. בשנת 1921 העניק יוהאן חוקה חדשה לנסיכות, אשר למרות שעברה מספר שינויים בשנת 2003 היא עדיין החוקה הקיימת במדינה. יוהאן נחשב לפטרון בולט של האמנויות והמדעים במהלך שלטונו הארוך, אולם הוא לא היה חברותי למדי ולא נהג להשתתף באירועים חברתיים. יוהאן מעולם לא התחתן ולא היו לו ילדים, כמו כמה מבני משפחתו. בין השנים 1905–1920 שופץ והורחב ארמון ואדוץ, על אף שיוהאן לא גר בטירה ובכלל בליכטנשטיין, אם כי יורשיו עברו לגור שם בשנת 1938. ב-11 בפברואר 1929 מת יוהאן בוואלטיצה, צ'כוסלובקיה, ואחיו פרנץ הראשון, נסיך ליכטנשטיין עלה לשלטון במקומו. מדיה וקבצים בנושא יוהאן השני, נסיך ליכטנשטיין בוויקישיתוף
לואיס הררה

לואיס פרננדו הררה ארנגו (בספרדית: Luis Fernando Herrera Arango) המכונה גם "צ'ונטו" (Chonto), הוא כדורגלן עבר קולומביאני ששיחק בעמדת המגן. הררה ערך 61 הופעות במדי נבחרת קולומביה וכבש שער אחד. כמו כן, שיחק במונדיאל 1990 ובמונדיאל 1994 עם נבחרתו וכן זכה בקופה ליברטדורס עם אתלטיקו נסיונל ב-1989 ובגביע אינטראמריקנה ב-1990. הררה פרש ממשחק פעיל ב-1997 וכיום משמש כעוזר מאמן באינדפנדיינטה מדיין. הררה החל את הקריירה המקצוענית שלו ב-1980 כאשר שיחק בשורות אינדפנדיינטה מדיין במשך שלוש עונות, שלאחריהן עבר לאתלטיקו בוקרמנגה למשך שנה אחת. ב-1986 עבר לאחת הקבוצות הגדולות במדינה, אמריקה קאלי, עימה זכה באליפות. אבל השינוי המשמעותי בקריירה שלו קרה ב-1987 כאשר עבר לאתלטיקו נסיונל. הוא זכה עימה בקופה ליברטדורס בשנת 1989 וכן בשתי אליפויות קולומביה, ב-1991 ו-1994. המעבר לנסיונל הקנה לו גם לראשונה את הזימון לנבחרת הבוגרת. הוא שיחק בנסיונל עד לשנת 1996 ושנה מאוחר יותר חצה את הכביש בשביל לסיים את הקריירה בקבוצה עימה התחיל, אינדפנדיינטה מדיין. הררה זומן לנבחרת הלאומית שאומנה על ידי פרנסיסקו מטוראנה לראשנה בשנת 1987. הפך עם הזמן להיות המגן הימני הקבוע של הנבחרת ושיחק בטורניר הקופה אמריקה בשנים 1987, 1991, ו-1993. כמו כן העפיל עם הנבחרת למונדיאל 1990 אחרי היעדרות של 28 שנים, שם הצליחה קולומביה להעפיל לשמינית הגמר לפני שהודחה על ידי קמרון. הררה היה חלק בלתי נפרד מהדור הכישרוני שייצג את קולומביה באותן שנים, כולל במוקדמות מונדיאל 1994, אז העפילה הנבחרת למונדיאל בארצות הברית לאחר הניצחון ההיסטורי על ארגנטינה 0-5 בבואנוס איירס. הוא שיחק כמובן גם במונדיאל עצמו, בו הודחה קולומביה כבר בשלב הבתים. סך הכל רשם 61 הופעות במדי הנבחרת וכבש שער אחד. זכה באליפות קולומביה עם אמריקה קאלי (1986) זכה בגביע הליברטדורס עם אתלטיקו נסיונל (1989) זכה בגביע אינטראמריקנה עם אתלטיקו נסיונל (1990) זכה באליפות קולומביה עם אתלטיקו נסיונל (1991, 1994) לואיס הררה, באתר Transfermarkt לואיס הררה, באתר Soccerway לואיס הררה, באתר National Football Teams לואיס הררה, באתר FootballDatabase.eu פרופיל המאמן, באתר Transfermarkt
פרנץ הראשון, נסיך ליכטנשטיין

פרנץ הראשון, נסיך ליכטנשטיין (גרמנית: Franz I. von Liechtenstein,‏ 28 באוגוסט 1853 – 25 ביולי 1938), היה נסיך ליכטנשטיין בשנים 1929–1938. פרנץ נולד ב-28 באוגוסט 1853 בטירת ליכטנשטיין, על יד וינה, לאלויס השני, נסיך ליכטנשטיין ולפרנציסקה קינסקי, רוזנת וצ'יניץ וטטאו, בתם של פרנץ דה פאולה קינסקי, רוזן וצ'יניץ וטטאו ותרזה, רוזנת ורבנה ופרוידנטל. בין השנים 1894–1899, שימש פרנץ כשגריר האימפריה האוסטרו-הונגרית בסנקט פטרבורג, האימפריה הרוסית. בשנת 1929 מת אחיו יוהאן השני, נסיך ליכטנשטיין ללא ילדים, ופרנץ עלה לשלטון במקומו. פרנץ המשיך במדיניות הכלכלית של אחיו, על אף שגם הוא לא התגורר בתחומי הנסיכות. בשנת 1914, פגש פרנץ בקרן הסיוע לחיילים את אליזבת פון גוטמן, אולם אחיו יוהאן השני, נסיך ליכטנשטיין, לא אישר את מערכת היחסים הזו. לאחר עלותו לשלטון, התחתן פרנץ ב-22 ביולי 1929 עם אליזבת בווינה, אך לא נולדו להם ילדים. בני הזוג היו הנסיך והנסיכה הראשונים של ליכטנשטיין שיצרו קשר ישיר עם הציבור על ידי ייצוג פעיל. כנסיכה הרבתה אליזבת להשתתף בטקסים רשמיים, ביקרה במוסדות ואת העניים, והפכה לפופולרית למדי. אליזבת ייסדה את הארגון ליכטנשטיין-יוגנד, ארגון לבני נוער שעדיין קיים. למרות זאת, היא זוהתה על ידי הנאצים המקומיים כחלק ממה שכונה על ידם 'הבעיה היהודית'. אף על פי שבליכטנשטיין לא הייתה מפלגה נאצית רשמית, תנועת אהדה לנאציזם התבשלה במשך שנים במפלגת האיחוד הלאומי בליכטנשטיין. במרץ 1938, בסמוך לסיפוח אוסטריה לגרמניה הנאצית, ויתר פרנץ בן ה-84 על קבלת ההחלטות לטובת נכד אחותו פרנץ יוזף בן ה-31, וב-25 ביולי אותה שנה מת פרנץ בוואלטיצה, צ'כוסלובקיה, ונכד אחותו פרנץ יוזף השני, נסיך ליכטנשטיין עלה לשלטון במקומו. מדיה וקבצים בנושא פרנץ הראשון, נסיך ליכטנשטיין בוויקישיתוף
דוד פלג

דוד פלג (נולד ב-18 ביולי 1957) הוא מדען מחשב ישראלי, פרופסור במכון ויצמן למדע, ולשעבר דיקן הפקולטה למתמטיקה ומדעי המחשב של מכון ויצמן. תחומי המחקר העיקריים שלו הם אלגוריתמים, רשתות מחשבים וחישוב מבוזר. רבים מן המאמרים שלו עוסקים בשילוב של כל השלושה. פלג הוא בוגר תואר ראשון מהטכניון (1980), תואר שני מאוניברסיטת בר-אילן (1982) ותואר שלישי מטעם מכון ויצמן בהנחיית דוד הראל (1985). הוא פרסם מאמרים רבים וספר, והוא יו"ר של כנסים מובילים במדעי המחשב, ועורך של מספר כתבי עת מדעיים. בשנת 2008, הוענק לו פרס דייקסטרה בחישוב מבוזר יחד עם ברוך אוורבוך על מאמרם משנת 1990 "חלוקות דלילות". בשנת 2011, זכה בפרס SIROCCO על חדשנות בתחום החישוב המבוזר, המוענק מדי שנה בכנס SIROCCO. בשנת 2017 הפך לעמית ACM - האגודה למכונות מחשוב. Awerbuch, Baruch; Peleg, David (1990), "Sparse partitions", Proceedings of the 31st Annual Symposium on Foundations of Computer Science (FOCS 1990), pp. 503–513, doi:10.1109/FSCS.1990.89571. Dijkstra Prize 2008. Peleg, David (2000), Distributed Computing: A Locality-Sensitive Approach, SIAM, ISBN 0-89871-464-8, MR 1790362, אורכב מ-המקור ב-2009-08-06, נבדק ב-2017-07-31 אתר האינטרנט הרשמי של דוד פלג דוד פלג, באתר פרויקט הגנאלוגיה במתמטיקה דוד פלג, באתר dblp דוד פלג, באתר גוגל סקולר Scientific Activities 2008: Weizmann Professorial Chairs, CDC's and Fellowships. Edsger W. Dijkstra Prize in Distributed Computing: 2008 "ACM Recognizes New Fellows", Communications of the ACM, 60 (3): 23, במרץ 2017, doi:10.1145/3039921 {{citation}}: (עזרה)